Hof sê oor Xander Bylsma se appѐlaansoekXander Bylsma gedurende vandag se hofverskyning. (Foto: Tania Heyns/Maroela Media) Die adjunk regter-president van die hooggeregshof in Noordwes het Xander Bylsma Donderdag verlof tot appèl teen sy skuldigbevinding en vonnis geweier. Bylsma is in Augustus tot twee keer lewenslank gevonnis vir die moord op sy voormalige vriendin, Sharnelle Hough (17), en haar boesemvriendin, Marna Engelbrecht (16). Hy is in Februarie skuldig bevind op twee aanklagte van moord. Hy het egter kort daarna aansoek gedoen om verlof tot appèl, op grond daarvan dat hy nie regverdig verhoor is nie en dat sy vonnis onvanpas sou wees. Bylsma se regspan het die hof versoek dat sy saak na die Appèlhof oorgeplaas word. Regter Ronald Hendricks het egter Donderdag gesê ná gesprek met beide partye se regsverteenwoordigers en versigtige oorweging van die argumente en die oorspronklike uitspraak, het hy tot die gevolgtrekking gekom dat geen ander hof tot ŉ ander besluit sal kom nie. Maroela Media het vroeër berig dat Bylsma se regspan onder meer aangevoer het dat hul kliënt se regte geskend is toe hy destyds kort ná die moorde ’n bekentenis voor Chris Saunders, ’n private speurder, afgelê het. Dit is omdat Saunders hom nie ingelig het van sy reg om te swyg, sy reg op ’n regsverteenwoordiger en sy reg om homself nie te inkrimineer nie. Bylsma het tydens die verhoor aangevoer dat hy destyds gedreig en aangesê is om die bekentenis te maak en dat hy onskuldig is. Die staat se regspan het Bylsma se aansoek teengestaan en aangevoer dat die verdediging se redes nie die omstandighede rondom die saak verander nie.